DILONGO 37
Yave Wuyoluka na Samueli
Eli wuba nganga Nzambi yi nkulutu ayi wuba bana bwadi baba salanga yandi ku nzo yilongo yi Yave. Wutheti dizina dyandi Hofini ayi wumwadi Fineyasi. Bawu basa tumamananga ko minsiku mi Yave ayi baba vanganga mambu mambi kwidi batu. Bo bana ba Isaeli baba kwe vananga mikhayilu kwidi Yave, Hofini ayi Fineyasi baba bonganga minsuni mi bibulu beni. Eli wuyuwa ayi wuzaba mambu bana bandi baba vanganga, vayi nandi kasa vanga dyambu ko mwingi kusemba bana bandi. Bukyedika ti Yave khanu wubikila mambu amomo mabwela kumonika thangu zyoso?
Kheti Samueli wuba beni mwana ditoko, nandi kasa landakananga ko mambu Hofini ayi Fineyasi baba vanganga. Yave mayangi beni kamona phila Samueli kabela lukwikumunu mu nandi. Bwilu bunkaka bo Samueli kaba lala, nandi wuyuwa mbembo yi mutu waba tela dizina dyandi: ‘Samueli!, Samueli!’ Nandi wutelama ayi wuyenda vaba Eli ayi wunkamba: ‘Minuk’awu!’ Angi Eli wumvutudila: ‘Minu yisa kutela ko. Yenda wevutuka kulala. Mawu mabe monikina khumbu wadi. Diawu Eli kakambila Samueli ti na kube kuwa mbembo beni yi kuntela ntulu wuntatu, muna katuba: ‘Yave, Mfumu yoluka kwaku, ka minu yi kukuwa.’
Samueli bo kavutuka va kika wubwe kuwa mbembo yaba tela: ‘Samueli!, Samueli! Nandi wutambudila: ‘Yave, Mfumu yoluka kwaku,ka minu yi kukuwa.’ Yave wunkamba: ‘Kamba Eli ti Minu yinkwiza bunga nafeka ayi dikanda dyandi. Kibila nandi wummonanga mambi bana bandi bamvanganga ku nzo’ama yinlongo vayi kasa vanga dyambu ko mwingi kubasemba.’ Mu kilumbu kilanda va meni, Samueli wuzibula myelo mi nzo yinlongo beni dedi bu kaba vangilanga lumbu ka lumbu. Nandi wuba na boma mu kukamba Eli mambu Yave kankamba. Diawu Eli kankambila: ‘Mwan’ami wu luzolo, khamba mambu Yave kabe kukamba?’ Bosi ko Samueli wunkamba mambu moso Yave kankamba.
Yave kasa bika ko Samueli tona bulezi bwandi ti kayiza ba ditoko. Dikabu dyoso di Isaeli bazaba ti Yave wusola Samueli mwingi kaba mbikudi ayi mfundusi mu bana ba Isaeli.
‘Tebukila moyo, Mvangi’aku bo wukhidi ditoko.’—Mpovi 12:1
kmb_Latn lin_Latn kon_Latn kon_Latn kon_Latn kon_Latn kon_Latn